България размаза Полша на Олимпиадата! - НДТ, Добрич, България
2018-09-19 @ 21:46 EEST
България размаза Полша на Олимпиадата!
2012-07-31 @ 17:36 EEST
Мъжкият ни национален отбор по волейбол записа втора победа на олимпийските игри в Лондон. След като отупахме с 3:0 домакините от Великобритания, днес скъсахме шортите на фаворита Полша. Водените от Найден Найденов и Камило Плачи национали победиха с 3:1 гейма поляците и вече си осигуриха участие на четвъртфиналите.
Браво, момчета! Разбихме Полша!
Националният отбор на България по волейбол победи традиционно неудобния съперник Полша във втория си двубой от група "А" на Олимпйските игри в Лондон. Нашите удариха "дружина полска" с 3:1 (25:22, 29:27, 13:25, 25:23) и си осигуриха класиране на четврътфиналите в Лондон.
Полша започна с много силна игра в защита и дръпна в резултата до първото техническо прекъсване. Малко след това България успя да стигне от 7:10 до 13:11. След много силна игра в защита и на блокада Соколов и компания поведоха с 21:18. При 22:19 поляците направиха две поредни точки, но атака на Соколов докара гейма до гейм пойнт за България. Грешка в атаката на Курек донесе успеха в гейма – 25:22 и 1:0 за България!
Втората част тръгна напълно равностойно и първото техническо прекъсване дойде при 8:7 за България след успешна атака-пайп на Тодор Алексиев. След успешни контри на Соколов и Алексиев втората пауза дойде при 16:13 за момчетата на Найден Найденов. Въпреки усилията на Полша, разликата се запази до 18:15 след мощен блок-аут на Соколов и страхотен блок на Теодор Тодоров. Последва равенство при 18:18 след две атаки на влезлият като резерва Михал Кубиак и една на Бартош Курек.
Нашите момчета отново дръпнаха с 2 точки, но поляците съумяха да докарат нещата до 24:24. Полша спаси още три геймбола, но в крайна сметка българските момчета измъкнаха трудно гейма с 29:27 след атака през центъра на Теодор Тодоров и контра на Тодор Скримов!
След двата загубени гейма в третия Полша се съвзе. Курек и компания не оставиха никакви шансове на волейболистите на Найден Найденов и още в началото дръпнаха в резултата. Разликата набъбваше с всяка изминала минута, за да се стигне до крайното 25:13.
Четвъртият гейм започна равностойно и точка за точка до 4:4. С много силна игра в защита и ас на Георги Братоев нашите дръпнаха със 7:4. Последва нов успешен сервис на Братоев и при първата техническа пауза резултатът бе 8:4. Двубоят продължи да се движи точка за точка, а до второто прекъсване преднината на нашите момчета вече бе 5 точки – 16:11.
След паузата поляците успяха да запишат 3 поредни точки, което предизвика Найден Найденов да поиска прекъсване. Треньорските указания обаче даваше не той, а помощникът Камило Плачи. Въпреки това поляците намалиха разликата само на точка – 17:16, а блокада на Бартман донесе равенство в резултата.
България успя да дръпне с една точка след много хитро отиграване на Георги Братоев, който пусна топката директно в полето на поляците – 22:21. Последва атака в блокадата на Соколов и 23:21 в наша полза.
България задържа преднината си и се поздрави с успеха – 25:23 и 3:1 гейма.
Победата над Полша ни осигури класиране на четвъртфиналите на волейболния олимпийски турнир в Лондон.
Най резултатен за България бе Цветан Соколов, който завърши с 28 точки. Младият Тодор Скримов добави 12, а Йосифов остана с 10.
За Полша очаквано най-силно играха Бартош Курек и Збигнев Бартман, които завършиха съответно с 20 и 21 точки. Така след редица неуспешни мачове срещу поляците, нашите взеха реванш точно където трябва - на Олимпиадата! Браво, момчета!!!
БЪЛГАРИЯ - ПОЛША 3:1 (25:22, 29:27, 13:25, 25:23)
БЪЛГАРИЯ: Георги Братоев - 3, Теодор Тодоров - 7, Тодор Скримов - 12, Тодор Алексиев - 7, Цветан Соколов - 28, Виктор Йосифов - 10, Теодор Салпаров-либеро (Николай Николов - 2)
ПОЛША: Пьотър Новаковски - 5, Михал Винярски - 5, Бартош Курек - 20, Збигнев Бартман - 21, Михал Кубик - 8, Марчин Мозджонек - 5, Кжиштоф Игначак-либеро
Олимпйските игри в Лондон
България размаза Полша на Олимпиадата! | 0 брой коментари | Регистрация